**ПРЕДЛОГ ЗАКОНА О ПОТВРЂИВАЊУ**

**МЕМОРАНДУМА О РАЗУМЕВАЊУ ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ УЈЕДИЊЕНИХ АРАПСКИХ ЕМИРАТА О ЗАПОШЉАВАЊУ ИЗДРЖАВАНИХ ЛИЦА ЧЛАНОВА ДИПЛОМАТСКИХ И**

**КОНЗУЛАРНИХ ПРЕДСТАВНИШТАВА**

**Члан 1.**

Потврђује се Меморандум о разумевању између Владе Републике Србије и Владе Уједињених Арапских Емирата о запошљавању издржаваних лица чланова дипломатских и конзуларних представништава, потписан у Абу Дабију 20. септембра 2018. године, у оригиналу на српском, арапском и енглеском језику.

**Члан 2.**

Текст Меморандума о разумевању у оригиналу на српском језику гласи:

**МЕМОРАНДУМ О РАЗУМЕВАЊУ**

**ИЗМЕЂУ**

**ВЛАДЕ РЕПУБЛИКЕ СРБИЈЕ И ВЛАДЕ УЈЕДИЊЕНИХ АРАПСКИХ ЕМИРАТА О ЗАПОШЉАВАЊУ ИЗДРЖАВАНИХ ЛИЦА ЧЛАНОВА ДИПЛОМАТСКИХ И КОНЗУЛАРНИХ ПРЕДСТАВНИШТАВА**

Имајући у виду жеље Владе Републике Србије и Владе Уједињених Арапских Емирата (у даљем тексту: „Стране учеснице”) да омогуће и побољшају запошљавање издржаваних лица чланова њихових дипломатских или конзуларних представништава,

Стране учеснице су се договориле о следећем:

**Члан 1.**

**Дефиниције**

За сврху овог меморандума o разумевању („Меморандум”):

1. **„Чланови дипломатских или конзуларних представништва”** подразумева запослене у држави именовања који нису држављани државе пријема у дипломатској мисији, конзуларном представништву или мисији при међународној организацији који поседују важећу дипломатску, конзуларну или службену личну исправу коју је издала држава пријема.

2. **„Издржавана лица”** подразумевају следећа лица која су званично пријављена у Министарству спољних послова државе пријема:

а) супружник,

б) невенчано дете до 21 године старости, које је у саставу породичног домаћинствa члана дипломатског или конзуларног представништва и које је у том својству прихваћено од стране државе пријема.

3. **„Посао”** подразумева било какав плаћени посао који се обавља самостално, путем закључивања уговора о раду или другог уговора са компанијама или институцијама у држави пријема.

**Члан 2.**

**Издавање дозволе за рад и престанак**

1. Издржаваним лицима из државе именовања на реципрочној основи издаје се дозвола за рад у држави пријема у складу са овим меморандумом и законима и прописима државе пријема за све време службовања члана дипломатског или конзуларног представништва. Сматра се да је дозвола престала да важи без претходног обавештења након престанка службовања запосленог у држави пријема.

2. Издржавано лице мора да поседује потребне квалификације које су неопходне за посао за који подноси захтев.

3. Држава пријема задржава право да ускрати дозволу за обављање одређених послова.

**Члан 3.**

**Начини извршења**

1. Амбасада Републике Србије у Абу Дабију подноси вербалну ноту Министарству спољних послова и међународне сарадње Уједињених Арапских Емирата у име издржаваног лица које жели да се обавља посао у Уједињеним Арапским Емиратима. Нота треба да садржи однос издржаваног лица са чланом дипломатског или конзуларног представништва, врсту посла који он/она жели да обавља и назив послодавца под условом да је потенцијални послодавац унапред упознат да кандидат ужива имунитет од кривичног судства (осим ако је на одређени начин укинут), који се односи на било који акт који је почињен током обављања његовог посла или на други начин.

2. Министарство спољних послова и међународне сарадње Уједињених Арапских Емирата обавештава Амбасаду Републике Србије у Абу Дабију о дозволи да издржавано лице обавља плаћени посао након потврђивања да је он/она издржаван/а од члана дипломатског или конзуларног представништва.

3. Амбасада Уједињених Арапских Емирата у Републици Србији у Београду подноси вербалну ноту Министарству спољних послова Републике Србије у име издржаваног лица које жели да се бави плаћеним послом у Републици Србији. Нота

треба да садржи однос издржаваног лица са чланом дипломатског или конзуларног представништва, врсту посла који он/она жели да обавља и назив послодавца. Након потврђивања од стране надлежних органа, Министарство спољних послова Републике Србије обавештава Амбасаду Уједињених Арапских Емирата у Београду да издржавано лице може да обавља посао.

4. Обе Стране учеснице ће омогућити да процедуре буду примењене на начин да омогуће издржаваном лицу да отпочне са обављањем плаћеног посла у најкраћем могућем року и сви захтеви који се односе на дозволу за рад и сличне формалности биће размотрене у његову корист.

**Члан 4.**

**Имунитети**

1.У случају кадаиздржавана лица уживају имунитет од грађанске и управне надлежности државе пријема, у складу са Бечком конвенцијом о дипломатским односима из 1961, Бечком конвенцијом о конзуларним односима из 1963, или другим међународним уговором који је на снази, тај имунитет неће се примењивати у вези са свим актима која се изврше током обављања радних активности и која потпадају под грађанску или управну надлежност државе пријема.

2. У случају кадаиздржавана лица уживају имунитет од кривичног судства државе пријема, у складу са Бечком конвенцијом о дипломатским односима из 1961, Бечком конвенцијом о конзуларним односима из 1963, или другим међународним уговором који је на снази, тај имунитет ће наставити да се примењује у вези са било којим актима која се изврше током обављања радних активности под условом да је послодавац био унапред обавештен да тај кандидат ужива имунитет од кривичног судства (осим ако је на одређени начин укинут).

3. Кадаиздржавано лице ужива, у складу са наведеним конвенцијама, имунитет од кривичног судства државе пријема, на захтев државе пријема, држава именовања ће озбиљно размотрити укидање имунитета издржаваном лицу који се односи на кривично судство. Одрицање од имунитета од кривичног судства на основу овог члана неће се сматрати проширењем одрицања од имунитета ради извршења било које одлуке суда која се донесе у вези са вршењем те надлежности, за коју се захтева посебно одрицање. У таквим случајевима, држава именовања ће озбиљно размотрити одрицање од последњег имунитета.

**Члан 5.**

**Прописи о опорезивању и социјалном осигурању**

У складу са у складу са Бечком конвенцијом о дипломатским односима из 1961, Бечком конвенцијом о конзуларним односима из 1963, или другим међународним уговором који је на снази, на издржавано лице примењују се прописи о опорезивању и социјалном осигурању државе пријема по свим питањима у вези са његовим плаћеним послом на територији те државе.

**Члан 6**

**Ступање на снагу, трајање и престанак**

1. Овај меморандум ступа на снагу даном пријема последње од дипломатских нота Страна учесница којима се потврђује да је завршена процедура потврђивања у складу са њиховим унутрашњим законодавством.

2.Све разлике у тумачењу и примени овог меморандума решаваће се дипломатским путем и међусобном сагласношћу.

3. Овај меморандум остаје на снази све док било која Страна не обавести другу шест (6) месеци раније о својој намери да раскине Меморандум, дипломатским путем, а период од шест (6) месеци почиње да тече од датума пријема обавештења друге Стране.

Потписан у два оригинала у Абу Дабију на данашњи дан 20/09/2018. на српском, арапском и енглеском језику. У случају разлике у тумачењу, меродаван је текст на енглеском језику.

**За Владу За Владу**

**Републике Србије Уједињених Арапских Емирата**

Ивица Дачић, Шеик Абдулах бин Зајед,

Потпредседник Владе и Министар спољних послова и међународне сарадње

министар спољних послова Р. Србије Уједињених Арапских Емирата

**Члан 3.**

Орган надлежан за спровођење овог меморандума је Министарство спољних послова.

**Члан 4.**

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.

**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Меморандума о разумевању између Владе Републике Србије и Владе Уједињених Арапских Емирата о запошљавању издржаваних лица чланова дипломатских и конзуларних представништава, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА**

Област запошљавања чланова породица чланова дипломатских или конзуларних представништава у односима између две земље до сада није била правно регулисана, иако постоји обострани интерес за регулисање овог питања.

Меморандумом се на реципрочној основи између две државе, регулише запошљавање уз накнаду чланова породица чланова дипломатских или конзуларних представништава и то у складу са унутрашњим прописима земље у којој се тражи запослење.

Поступак запошљавања чланова породице службеника државе одашиљања покреће се тако што дипломатско или конзуларно представништво подноси званичан захтев за обављање плаћеног посла Министарству спољних послова државе пријема, које након што утврди да не постоје сметње, обавештава дипломатско или конзуларно представништво државе одашиљања о одобрењу за бављењем плаћеном делатношћу у складу са важећим прописима државе пријема.

Члан породице који се бави плаћеним послом на основу овог споразума, не ужива имунитет од грађанске и управне надлежности.

Имунитет од кривичне надлежности се примењује током извршења било које активности у вези са плаћеном делатношћу, под условом да је послодавац био унапред информисан да то лице у својству кандидата за посао ужива кривично правни имунитет и уколико тај имунитет није иначе укинут. Држава која акредитује ће озбиљно размотрити укидање кривично правног имунитета његовом носиоцу на основу међународних конвенција, уколико држава пријема поднесе такав захтев. Укидањем имунитета од кривичног гоњења дејство укидања се не односи и на имунитет од извршења казне, за који ће бити потребно посебно укидање.

Последњих година је постала уобичајена међународноправна пракса закључивања билатералних споразума и меморандума којима се на реципрочној основи регулише запошљавање чланова породице запослених у дипломатско- конзуларним представништвима или мисијама при међународним владиним организацијама. Друга сврха ових споразума је да се поменутом кругу лица ограниче привилегије и имунитети када су у питању активности везане за обављање плаћених делатности, који би им иначе припадали према бечким конвенцијама о дипломатским и конзуларним односима.

У савременим условима живота све је чешћа појава да у многим земљама супружници одбијају да напусте свој посао да би пратили у иностранство брачног или ванбрачног партнера који је члан дипломатског или конзуларног представништва или мисије при међународним владиним организацијама. Ова чињеница навела је многе државе, односно њихова министарства спољних послова да пронађу правни начин да реше овај проблем својих запослених. Основни циљ је очување нормалног породичног живота дипломатских или конзуларних представника и држање породице на окупу, уз задовољење професионалних и економских предуслова за функционисања тих породица. Ефекти рада дипломатских или конзуларних представника у случају раздвојених породица несумњиво су мањи од ефеката рада оних дипломатских или конзуларних представника који раде у окружењу својих породица које се налазе са њим у држави службовања.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА  
СПРОВОЂЕЊЕ ЗАКОНА**

За спровођење Закона о потврђивању Меморандума о разумевању између Владе Републике Србије и Владе Уједињених Арапских Емирата о запошљавању издржаваних лица чланова дипломатских и конзуларних представништава, није потребно издвајање финансијских средстава из буџета Републике Србије.